ไฟแนนซ์ทูเดย์
โดย...ทีมข่าวการเงินโพสต์ทูเดย์
22 ก.ย. 2558

โดย...ทีมข่าวการเงินโพสต์ทูเดย์
...ปัญหาการคิดเงินนักท่องเที่ยวเกินราคา เป็นสิ่งหนึ่งที่ทำลายภาพลักษณ์การท่องเที่ยวไทย ซึ่งแก้ไขได้ยาก เพราะฝังรากลึกไปทุกหย่อมหญ้าแล้ว
อมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย เป็นคนหนึ่งที่ถูกเอารัดเอาเปรียบ ด้วยเค้าโครงใบหน้าที่ออกไปทางต่างชาติ แม้ว่าจะพูดไทยชัดเจน บอกแล้วว่าเป็นคนไทย ก็ยังถูกชาร์จราคานักท่องเที่ยวเสียนี่
อมรเทพ บ่นว่า ตอนนี้ขึ้นรถแท็กซี่ รถตุ๊กตุ๊กไม่ได้ โดนชาร์จแพงตลอด ฉะนั้นเวลาไปกับเพื่อนต้องหลบ ให้เพื่อนโบกและตกลงราคาก่อน แล้วถึงจะขึ้นรถได้กันเลยทีเดียว
...เจอหน้า ซาลูน ธรรม ซีอีโอ เอไอเอ ประเทศไทย ช่วงนี้ถ้าเข้าไปถามเรื่องงาน ก็จะบอกว่างานยุ่งมาก แต่พอดูหน้า เอ๊ะ ไม่เห็นหน้าดำคร่ำเครียดเหมือนคนงานยุ่งสักนิด
สายสืบเลยไปแอบสืบมาจนทราบว่า ตอนนี้คุณซาลูนมีโปรเจกต์ยักษ์ใหญ่ “เอไอเอ ไวทัลลิตี้” ที่ปลุกปั้นมานานกำลังจะใกล้คลอดออกมาเต็มที แถมเป็นโปรเจกต์ที่จะช่วยให้ทุกคนมีสุขภาพดีขึ้นแบบที่ยังไม่เคยมีใครทำขึ้นมาก่อนในบ้านเราอีกด้วย ...คนทำก็เลยหน้าตาสดใสดูแฮปปี้สุดขีดอย่างนี้แหละ
...ความคืบหน้าหลังจากเปิดตัวกองทุนการออมแห่งชาติ (กอช.) ไปแล้วกว่า 1 เดือน สมพร จิตเป็นธม เลขาฯ กอช. ยิ้มแก้มปริ บอกว่า งานนี้มีคนมาสมัครสมาชิกล้นหลามจำนวนรวมแล้วกว่า 2.8 แสนราย คิดเป็นยอดเงินสะสมกว่า 256 ล้านบาท เฉลี่ยแล้วแต่ละรายมีเงินออม 914 บาท
ส่วนใหญ่แล้วเป็นสมาชิกที่สมัครผ่านธนาคารเพื่อการเกษตรและสหกรณ์การเกษตร หรือ ธ.ก.ส. กว่า 1.9 แสนราย รองลงมาคือ ธนาคารออมสิน 7.1 หมื่นราย และธนาคารกรุงไทย กว่า 1.8 หมื่นราย ทำให้เชื่อว่าก่อนสิ้นปีนี้จะสามารถปิดจ๊อบรับสมาชิกได้ถึง 6 แสนราย
สำหรับปัญหาที่มีการสอบถามมากคือ ผู้ที่มีอายุเกิน 60 ปี ซึ่งขณะนี้ยังสมัครไม่ได้ เพราะต้องรอ พ.ร.บ.การใช้สิทธิ ที่ประกาศในราชกิจจานุเบกษามีผลบังคับใช้ก่อน ทำให้ผู้เกษียณอายุผิดหวังไปตาม ๆ กัน อีกสาเหตุที่สอบถามกันมาก เพราะเจ้าหน้าที่ธนาคารบางสาขามีความเข้าใจคลาดเคลื่อน ทำให้ชี้แจงข้อมูลยังไม่มีความชัดเจน